Etter terrorangrepet 11. september 2001 i USA invaderte USA, med støtte fra flere NATO-land, Afghanistan i oktober 2001, ettersom Taliban-regimet nektet å utlevere Osama Bin Laden, leder av al-Qaida, som var hovedmistenkt for terrorangrepet. Invasjonen ble sett på som del av den amerikansk-ledede krigen mot terror.  Etter en kort krig, i samarbeid med Nord-Alliansen, ble landet okkupert av flere tusen NATO-soldater, hovedsakelig amerikanske, men de lyktes ikke med å ta Osama bin Laden. På tross av invasjons-styrkens knusende seier, lyktes de heller ikke med å knuse Taliban som bevegelse. Taliban ble midlertidig kraftig svekket, men har siden bygget seg opp igjen, og har ført geriljakrig i samarbeid med andre radikale islamistgrupper i området. Kabul har opplevd en rekke terrorbombinger som har tatt en mengde liv og skapt kontinuerlig frykt. Det står fortsatt en styrke på 5000 amerikanske soldater i landet. Landet blir gjenoppbygd sakte med støtte fra det internasjonale samfunnet og har siden 2004 vært en islamsk republikk. Hamid Karzai, som ble innsatt som interim-president allerede i juni 2002, ble valgt til republikkens første president, og satt til 2014. Ashraf Ghani Ahmadzai vant valget i 2014 og har sittet som president siden, men flyktet fra landet i 2021 ettersom Taliban overtok Kabul.